Taraba, Tomáš, poslanec NR SR (2021-06-25):
Ďakujem za slovo. Kolegovia, za uplynulý rok sme si všetci tu prešli už takýmito debatami o tom, že aby sa politici postavili a začali obhajovať alebo dávať príklady, choďte sa očkovať, choďte sa očkovať. Povedzme si úplnú pravdu. Ani jeden z nás, ani jeden z nás nemá žiadne informácie, aby fundovane a vedecky vedel ľuďom povedať, viete čo, áno, choďte sa dať očkovať, garantujeme vám, že to je dobré rozhodnutie. Každý sa očkuje preto, pretože chce chrániť sám seba. Tieto reči o tom, že sa dávate očkovať, aby ste chránili niekoho druhého, tie nesedia ani v základnej logike tej COVID-vakcíny, ktorú tu tak pretláčate, pretože nútite všetkých ostatných nosiť rúška len preto, aby vy zaočkovaní ste ten COVID nedostali. To znamená, že máte vakcínu, ktorá vás chráni do tej miery, že sa bojíte druhých, ktorí očkovaní nie sú. Keby takto fungovali tie vakcíny proti tetanu, keby takto fungovali vakcíny proti, proti tuberkulóze atď., no tak by ste sa všetci dvakrát pýtali, že aký to má potom zmysel. Ale v poriadku. Plne akceptujeme, každý nech sa dá očkovať podľa toho, či to cíti alebo to necíti. To, čo ale úloha štátu je, je nie rozdávať lotérie, nie rozdávať hrnce, nie rozdávať neviem čo všetko pre tých, ktorí sa očkovať dajú, úloha štátu je, aby dali komplexnú informáciu všetkým: toto sú výhody, toto sú nevýhody, toto sú riziká pre túto skupinu obyvateľov, to má väčší zmysel, pre túto skupinu to dáva menší zmysel a snáď sa nebudeme baviť o tom, že skupina obyvateľstva, deti, ktorým to chcete natlačiť len preto, pretože vaša hlavná hygienička na ministerstve zdravotníctva povedala, že kvôli odporcom vakcinácie je nízka zaočkovanosť na COVID medzi dospelou populáciou, tak ste si teraz vybrali tie deti, pretože tam cítite, že rodičia sú najzraniteľnejší, pretože potrebujú tie deti posielať do škôl, veľmi dobre viete, že tak, jak ste ich tu vydierali, tých ľudí pri tom vašom testovaní plošnom, ktoré tiež ste rozprávali, že je dobrovoľné, potom ste sa smiali na tých tlačových konferenciách ešte, keď ste nevedeli, čo za prúser ste urobili a ste sa na ňom smiali, že ha-ha, nebolo to až tak dobrovoľné, priznávame spätne, tak kde ste vy všetci, ktorí vtedy sa tu stavali do rady a povedali ste ľuďom, že choďte sa dať očkovať či choďte sa dať testovať, pretože je to zodpovedné? Tých dvanásťtisíc ľudí, ktorí dneska boli nakazení len preto, že ste ich tam hnali proti logike, proti základnému zdravému rozumu do tých dlhých radov a vydierali ste ich, že nepôjdete do práce, nebudete môcť uživiť svoju vlastnú rodinu, ak sa tam nepostavíte, len na to, aby ste vy nakúpili tie prašivé testy, na ktorých ste zarobili obrovské peniaze, vy ste si tu vygenerovali firmy, ktoré nič neznamenali, zrazu sú to milionárske podniky, tak toto ste komu vy kedy sľubovali? A teraz, keď sa tu idete postaviť, že tu je nejaký zákon, ktorý ide zakázať štátu nútiť druhých ľudí podstupovať nejaké medicínske úkony, s ktorými nesúhlasia, tak sa budeme tváriť, že ten zákon je dobrý? No samozrejme, že je dobrý. Ale vy ste urobili ešte druhú vec. My už sme v minulosti tento zákon tu mali a predseda parlamentu Boris Kollár vtedy povedal: „Nepreháňajte, žiadne povinné očkovanie na Slovensku nebude.“. To povedal predseda parlamentu, druhý najvyšší ústavný činiteľ. Druhý najvyšší ústavný činiteľ povedal, na Slovensku nebude povinné očkovanie na COVID a teraz ministerka spravodlivosti povie, že sa pripravuje takýto zákon? Veď vy si robíte dobrý deň z tých ľudí! Vy ich klamete od rána do večera! A práve preto tento zákon, ktorý tu je, že to bude trestný čin, ak bude niekto nútený podstupovať tieto vaše rýchlo kvasené nevedecké procesy a procedúry na vlastnom tele, tak plne podporujem. Ale nielen tento zákon, ja som dal návrh, ktorý príde do budúceho rokovania parlamentu, pretože tak ako pri tom referende, kde ste to hodili na kamarátov vašich na Ústavnom súde, aby to referendum zablokovali, pretože sa tých ľudí bojíte, a vy sa potom pekne postavíte a poviete, viete čo, nám je ľúto, my sme strašne chceli ako koalícia referendum, ale tak viete, Ústavný súd ho zablokoval, tak toto chcete urobiť aj pri očkovaní. Viacerí z vás už tu povedali, že nie ministerstvo, ale že nejaký krízový štáb a neviem kto bude rozhodovať o tom, že či to očkovanie bude alebo nebude povinné. To znamená, že Národná rada si bude musieť zobrať všetky právomoci, ktoré jej z ústavy platia, nie tieto obchádzky zákonov, ktoré ste tu robili, že ste tu z Mikasa urobil nejakého cára novodobého len preto, lebo ste sa vy v istom momente začali báť zodpovedať pred ľudí a ste sa báli pred nich postaviť, že viete čo, áno, my sme sa rozhodli, že vás tu budeme buzerovať nejaké tri, štyri, päť, šesť mesiacov nejakým testovaním, ktoré nikto na svete v tomto rozsahu nerobil a darmo vám to niekto vysvetľoval, že čo tým sledujete, veď to je proti základnej logike. Napriek tomu ste si išli svoje, lebo ste mali nakúpené plné sklady a nevedeli ste, čo s tým, boli ste v tom istom prúsere jak teraz s tým Sputnikom, že neviete, či to vyliať, alebo čo s tým teraz robiť. A ste si zobrali obyvateľov za svoje vlastné, obetných baránkov, ale toto už robiť dlhodobo nebudete. Takže ja podporujem absolútne návrh zákona, ktorý tu kolegovia z opozície dali. Rovnako som absolútne rád, že tak ako som nedal nikdy svojim priaznivcom odporúčanie, aby sa zúčastňovali tých testovacích manévrov, tak rovnako nebudem dávať žiadne odporúčania, aby sa išli očkovať. Som veľmi rád, keď tu počúvam tie príbehy, že dobre, jak vám v podstate nič nebolo z toho, že ste sa dali zaočkovať, chvíľku ste mali zvýšenú teplotu a neviem čo, ale toto nie je pointa, prečo sa ľudia na COVID nedávajú očkovať. Tí ľudia sa nedávajú očkovať preto, pretože nevedia z dlhodobého hľadiska, čo to znamená. Nie z krátkodobého, nie, že či vám je týždeň, či vás bolí hlava alebo kĺby alebo čokoľvek a vy to môžete len akurát tak rešpektovať. A to, že ste stratili akúkoľvek autoritu v očiach tých ľudí, no tak za to si môžete vy sami, ako ste to tu od A po Z manažovali. A vy teraz neviňte opozíciu, vy neviňte nás, že odmietame sa s vami postaviť na nejakú, na nejakú tlačovú konferenciu. Keď si pamätáte ten COVID, keď tu, keď tu vypukol, tak ste urobili tu, za touto plentou bolo grémium, kde ste povedali, že nám sprístupníte údaje. Veď vy ste mali zriadiť pomaly nový parlamentný výbor a na tom parlamentnom výbore my ako opozícia sme vám povedali dobre, chceme mať všetky dáta, ktoré vy máte na tých krízových štáboch, keď sa my máme postaviť pred našich priaznivcov, voličov a tak ďalej a povedať, viete čo, za toto vám garantujeme. A čo sa odvtedy stalo? Ešteže sme neboli tak hlúpi a už máme nejakú skúsenosť s vami, že sme sa nepostavili na tú tlačovú konferenciu vtedy, a odvtedy sme nevideli jeden, teda ja, ale predpokladám, že ani vy, nikto žiadne dáta nedostal, na základe ktorých vy sa rozhodujete. Vy tu stále rozprávate pri ostatných veciach, čo všetko musí byť podložené dátami a tak ďalej, ale pri otázkach, pri otázkach vakcinácie zrazu to nikomu nechýba, tieto údaje. Takže chcem vás poprosiť, aby ste prestali hazardovať aj s trpezlivosťou ľudí. Každý je zodpovedný primárne sám za svoju integritu a za svoje, za svoje zdravie. Áno, plne akceptujem, každý, kto sa chce dať očkovať, kto sa zaočkoval, je to slobodné rozhodnutie. Tí, ktorí sa očkovať nedajú, je to také isté rozhodnutie pre nich. Vy, ktorí zaočkovaní ste, môžete byť v kľude, podľa všetkého logika očkovania je, že ste plne chránený, to znamená, vy môžete len prehovárať tých, ktorí nie sú. Ale nerobte tu dve, tri a neviem koľko kategórií ľudí a už vonkoncom, už vonkoncom si nerobte z detí nejaký svoj cieľ politiky, ktorá tu od A po Z absolútne zlyhala. A my ako opozícia, pokiaľ pôjdete po tých deťoch, pokiaľ budete podmieňovať akúkoľvek ich školskú dochádzku týmito vašimi neodbornými zásahmi, tak budete o nás nielenže počuť, ale ja si myslím, že vy veľmi dobre viete, že väčšina národa v tejto veci je proste postavená proti vám, a budete musieť rátať aj s tým, že sa ľudia budú aktivizovať a už ich len tak neumlčíte tými svojimi zákonmi o núdzovom stave. Neumlčíte ich ani tým, že ich budete vydierať, že nepôjdu do práce a deti nebudú môcť dávať do škôl, jednoducho ľudia si Slovensko zoberú naspäť. Ďakujem.